CELEX: 32010R0271
Language: el
Date: 2010-03-24 00:00:00
Title: Κανονισμός (ΕΕ) αριθ. 271/2010 της Επιτροπής, της 24ης Μαρτίου 2010 , σχετικά με την τροποποίηση του κανονισμού (ΕΚ) αριθ. 889/2008 για τον καθορισμό λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τον λογότυπο βιολογικής παραγωγής της Ευρωπαϊκής Ένωσης

31.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 84/19
            
         ΚΑΝΟΝΙΣΜΌΣ (ΕΕ) αριθ. 271/2010 ΤΗΣ ΕΠΙΤΡΟΠΉΣ
   της 24ης Μαρτίου 2010
   σχετικά με την τροποποίηση του κανονισμού (ΕΚ) αριθ. 889/2008 για τον καθορισμό λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τον λογότυπο βιολογικής παραγωγής της Ευρωπαϊκής Ένωσης
   H ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 25 παράγραφος 3, το άρθρο 38 στοιχείο β) και το άρθρο 40,
   Εκτιμώντας τα ακόλουθα:
   
               (1)
            
            
               Το άρθρο 24 του κανονισμού (ΕΚ) αριθ. 834/2007 ορίζει ότι ο κοινοτικός λογότυπος είναι μία από τις κοινοτικές ενδείξεις οι οποίες πρέπει να χρησιμοποιούνται στη συσκευασία των προϊόντων που φέρουν όρους σχετικούς με τη μέθοδο βιολογικής παραγωγής, όπως αναφέρεται στο άρθρο 23 παράγραφος 1 και ότι η χρησιμοποίηση του λογότυπου αυτού είναι προαιρετική για τα προϊόντα που εισάγονται από τρίτες χώρες. Το άρθρο 25 παράγραφος 1 του κανονισμού (ΕΚ) αριθ. 834/2007, επιτρέπει τη χρησιμοποίηση του κοινοτικού λογότυπου βιολογικής παραγωγής στην επισήμανση, την παρουσίαση και τη διαφήμιση προϊόντων που πληρούν τις απαιτήσεις του παρόντος κανονισμού.
            
         
               (2)
            
            
               Από την πείρα που αποκτήθηκε κατά την εφαρμογή του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (2), ο οποίος αντικαταστάθηκε από τον κανονισμό (ΕΚ) αριθ. 834/2007, προκύπτει ότι ο κοινοτικός λογότυπος ο οποίος ήταν δυνατό να χρησιμοποιηθεί σε προαιρετική βάση δεν ανταποκρίνεται πλέον τις προσδοκίες των επιχειρηματιών του τομέα ούτε των καταναλωτών.
            
         
               (3)
            
            
               Κρίνεται σκόπιμο να εισαχθούν νέοι κανόνες στον κανονισμό (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, τη σήμανση και τον έλεγχο των προϊόντων (3). Οι κανόνες αυτοί θα επιτρέψουν την καλύτερη προσαρμογή του λογότυπου στην εξέλιξη του τομέα, κυρίως χάρη στην καλύτερη αναγνώριση από τον καταναλωτή των προϊόντων βιολογικής παραγωγής και του κανονιστικού πλαισίου της ΕΕ που διέπει την παραγωγή τους.
            
         
               (4)
            
            
               Μετά την έναρξη ισχύος της συνθήκης της Λισαβόνας, κρίνεται σκόπιμο να γίνεται αναφορά στον «λογότυπο βιολογικής παραγωγής της Ευρωπαϊκής Ένωσης» αντί στον «κοινοτικό λογότυπο βιολογικής παραγωγής».
            
         
               (5)
            
            
               Η Επιτροπή διοργάνωσε διαγωνισμό για τους σπουδαστές καλών τεχνών και γραφιστικού σχεδίου των κρατών μελών, με στόχο τη συγκέντρωση προτάσεων για νέο λογότυπο και μία ανεξάρτητη εξεταστική επιτροπή επέλεξε και κατέταξε τις δέκα καλύτερες προτάσεις. Κατόπιν συμπληρωματικής εξέτασης όσον αφορά τα πνευματικά δικαιώματα επιλέγησαν τα τρία καλύτερα σχέδια από την άποψη αυτή, τα οποία, στη συνέχεια, υποβλήθηκαν για διαβούλευση στο Διαδίκτυο από τις 7 Δεκεμβρίου 2009 έως τις 31 Ιανουαρίου 2010. Ο λογότυπος που επιλέχθηκε από την πλειοψηφία των επισκεπτών στο Διαδίκτυο κατά την περίοδο αυτή πρέπει να εγκριθεί ως ο νέος λογότυπος βιολογικής παραγωγής της Ευρωπαϊκής Ένωσης.
            
         
               (6)
            
            
               Η αλλαγή του λογότυπου βιολογικής παραγωγής της Ευρωπαϊκής Ένωσης από την 1η Ιουλίου 2010 δεν θα πρέπει να δημιουργήσει προβλήματα στην αγορά και ιδίως, θα πρέπει να επιτραπεί τα βιολογικά προϊόντα τα οποία έχουν ήδη διατεθεί στην αγορά να μπορούν να πουληθούν χωρίς τις υποχρεωτικές ενδείξεις του άρθρου 24 του κανονισμού (ΕΚ) αριθ. 834/2007, υπό τον όρο ότι τα σχετικά προϊόντα τηρούν τις διατάξεις του κανονισμού (ΕΟΚ) αριθ. 2092/91 ή του κανονισμού (ΕΚ) αριθ. 834/2007.
            
         
               (7)
            
            
               Προκειμένου ο λογότυπος να μπορεί να χρησιμοποιηθεί μόλις καταστεί υποχρεωτικός σύμφωνα με τη νομοθεσία της ΕΕ και για να εξασφαλιστεί η αποτελεσματική λειτουργία της εσωτερικής αγοράς, ο θεμιτός ανταγωνισμός και η προστασία των συμφερόντων των καταναλωτών, ο νέος λογότυπος της Ευρωπαϊκής Ένωσης καταχωρίστηκε ως συλλογικό σήμα βιολογικής γεωργίας στο Γραφείο της Μπενελούξ για την πνευματική ιδιοκτησία και, συνεπώς, ισχύει, μπορεί να χρησιμοποιηθεί και προστατεύεται. Ο λογότυπος θα καταχωριστεί επίσης στο Ευρωπαϊκό και στο Διεθνές Μητρώο.
            
         
               (8)
            
            
               Το άρθρο 58 του κανονισμού (ΕΚ) αριθ. 889/2008 προβλέπει ότι ο κωδικός της αρχής ελέγχου ή του φορέα ελέγχου πρέπει να τοποθετείται ακριβώς κάτω από τον κοινοτικό λογότυπο, χωρίς ειδική ένδειξη για τη μορφή και την απόδοση των κωδικών αυτών. Για την εξασφάλιση εναρμονισμένης εφαρμογής των εν λόγω κωδικών, πρέπει να καθοριστούν λεπτομερείς κανόνες σχετικά με τη μορφή και την απόδοση των κωδικών αυτών.
            
         
               (9)
            
            
               Ως εκ τούτου, ο κανονισμός (ΕΚ) αριθ. 889/2008 πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 889/2008 τροποποιείται ως εξής:
   
               1)
            
            
               Στον τίτλο III, ο τίτλος του κεφαλαίου 1 αντικαθίσταται από τον ακόλουθο τίτλο:
                
               
                  
                     «Λογότυπος βιολογικής παραγωγής της Ευρωπαϊκής Ένωσης».
               
            
         
               2)
            
            
               Το άρθρο 57 αντικαθίσταται από το ακόλουθο κείμενο:
               «Άρθρο 57
               Λογότυπος βιολογικής παραγωγής της ΕΕ
               Σύμφωνα με το άρθρο 25 παράγραφος 3 του κανονισμού (ΕΚ) αριθ. 834/2007, ο λογότυπος βιολογικής παραγωγής της Ευρωπαϊκής Ένωσης (στο εξής “λογότυπος βιολογικής παραγωγής της ΕΕ”) είναι σύμφωνος με το υπόδειγμα του παραρτήματος ΧΙ μέρος Α του παρόντος κανονισμού.
               Ο λογότυπος βιολογικής παραγωγής της ΕΕ χρησιμοποιείται μόνο εάν το σχετικό προϊόν παράγεται σύμφωνα με τις απαιτήσεις του κανονισμού (ΕΟΚ) αριθ. 2092/91 και των εκτελεστικών κανονισμών του ή του κανονισμού (ΕΚ) αριθ. 834/2007, καθώς και τις απαιτήσεις του παρόντος κανονισμού.».
            
         
               3)
            
            
               Στο άρθρο 58 παράγραφος 1, τα στοιχεία β), γ) και δ) αντικαθίστανται από το ακόλουθο κείμενο:
               
                           «β)
                        
                        
                           περιέχει όρο που δημιουργεί συσχετισμό με τη μέθοδο βιολογικής παραγωγής, σύμφωνα με το άρθρο 23 παράγραφος 1 του κανονισμού (ΕΚ) αριθ. 834/2007 και σύμφωνα με το παράρτημα XI μέρος Β 2 του παρόντος κανονισμού·
                        
                     
                           γ)
                        
                        
                           περιέχει αριθμό αναφοράς που καθορίζεται από την Επιτροπή ή από την αρμόδια αρχή του κράτους μέλους σύμφωνα με το παράρτημα XI μέρος Β 3 του παρόντος κανονισμού· και
                        
                     
                           δ)
                        
                        
                           τοποθετείται στο ίδιο οπτικό πεδίο με τον λογότυπο βιολογικής παραγωγής της ΕΕ, όταν ο λογότυπος βιολογικής παραγωγής της ΕΕ χρησιμοποιείται στη σήμανση.».
                        
                     
         
               4)
            
            
               Στο άρθρο 95, οι παράγραφοι 9 και 10 αντικαθίστανται από το ακόλουθο κείμενο:
               «9.   Επιτρέπεται να συνεχιστεί η διάθεση στην αγορά αποθεμάτων προϊόντων που έχουν παραχθεί, συσκευαστεί και σημανθεί πριν από την 1η Ιουλίου 2010, σύμφωνα με τον κανονισμό (ΕΟΚ) αριθ. 2092/91 ή τον κανονισμό (ΕΚ) αριθ. 834/2007, με ενδείξεις που αναφέρονται στη μέθοδο βιολογικής παραγωγής μέχρι την εξάντληση των αποθεμάτων.
               10.   Επιτρέπεται να συνεχιστεί η χρησιμοποίηση υλικών συσκευασίας σύμφωνα με τον κανονισμό (ΕΟΚ) αριθ. 2092/91 ή τον κανονισμό (ΕΚ) αριθ. 834/2007, για προϊόντα τα οποία διατίθενται στη αγορά και φέρουν όρους που αναφέρονται στη βιολογική παραγωγή μέχρι την 1η Ιουλίου 2012, εφόσον κατά τα λοιπά το προϊόν πληροί τις απαιτήσεις του κανονισμού (ΕΚ) αριθ. 834/2007.».
            
         
               5)
            
            
               Το παράρτημα ΧΙ αντικαθίσταται από το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Μαρτίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 189 της 20.7.2007, σ. 1.
   
      (2)  ΕΕ L 198 της 22.7.1991, σ. 1.
   
      (3)  ΕΕ L 250 της 18.9.2008, σ. 1.
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ XI
            Α.   Λογότυπος βιολογικής παραγωγής της ΕΕ που αναφέρεται στο άρθρο 57
            
            
                        1.
                     
                     
                        Ο λογότυπος βιολογικής παραγωγής της ΕΕ είναι σύμφωνος με το ακόλουθο υπόδειγμα:
                        
                           
                     
                  
                        2.
                     
                     
                        Το χρώμα αναφοράς Pantone είναι πράσινο Pantone αριθ. 376 και πράσινο [50 % κυανούν + 100 % κίτρινο] όταν χρησιμοποιείται τετραχρωμία.
                     
                  
                        3.
                     
                     
                        Ο λογότυπος βιολογικής παραγωγής της ΕΕ δύναται να χρησιμοποιείται σε μαυρόασπρο μόνον όταν δεν είναι δυνατόν να χρησιμοποιείται έγχρωμος, ως εξής:
                        
                           
                     
                  
                        4.
                     
                     
                        Εάν η συσκευασία ή η ετικέτα έχει σκοτεινόχρωμο φόντο, τα σύμβολα μπορούν να χρησιμοποιούνται σε αρνητικό ως προς το χρώμα της συσκευασίας ή της ετικέτας.
                     
                  
                        5.
                     
                     
                        Εάν ένα σύμβολο χρησιμοποιείται έγχρωμο σε έγχρωμο φόντο, με αποτέλεσμα να καθίσταται δυσδιάκριτο, πρέπει να χρησιμοποιείται ένας εξωτερικός κύκλος γύρω από το σύμβολο, ώστε να επιτυγχάνεται εντονότερη αντίθεση με το φόντο.
                     
                  
                        6.
                     
                     
                        Σε ορισμένες ειδικές περιπτώσεις, όταν μια συσκευασία φέρει ενδείξεις σε ένα μόνο χρώμα, ο λογότυπος βιολογικής παραγωγής της ΕΕ μπορεί να χρησιμοποιείται στο ίδιο χρώμα.
                     
                  
                        7.
                     
                     
                        Ο λογότυπος βιολογικής παραγωγής της ΕΕ πρέπει να έχει ύψος 9 mm τουλάχιστον και πλάτος 13,5 mm τουλάχιστον· η αναλογία ύψους/πλάτους είναι πάντα 1:1,5. Κατ’ εξαίρεση το ελάχιστο ύψος μπορεί να μειωθεί σε 6 mm για τις πολύ μικρές συσκευασίες.
                     
                  
                        8.
                     
                     
                        Ο λογότυπος βιολογικής παραγωγής της ΕΕ μπορεί να συνδυαστεί με γραφικά στοιχεία ή στοιχεία κειμένου που αναφέρονται στη βιολογική γεωργία, υπό τον όρο ότι δεν τροποποιούν τον χαρακτήρα του λογότυπου βιολογικής παραγωγής της ΕΕ ή κάποιες από τις ενδείξεις του άρθρου 58. Όταν συνδυάζεται με εθνικούς ή ιδιωτικούς λογότυπους πράσινου χρώματος διαφορετικού από το χρώμα αναφοράς που αναφέρεται στο σημείο 2, ο λογότυπος βιολογικής παραγωγής της ΕΕ μπορεί να χρησιμοποιείται στο εν λόγω χρώμα.
                     
                  
                        9.
                     
                     
                        Ο λογότυπος βιολογικής παραγωγής της ΕΕ χρησιμοποιείται σύμφωνα με τους κανόνες που συνοδεύουν την καταχώρισή του ως συλλογικό σήμα βιολογικής γεωργίας στο μητρώο του Γραφείου της Μπενελούξ για την πνευματική ιδιοκτησία καθώς και στο Ευρωπαϊκό και στο Διεθνές Μητρώο Εμπορικών Σημάτων.
                     
                  Β.   Κωδικοί που αναφέρονται στο άρθρο 58
            
            Η γενική μορφή των κωδικών είναι η εξής:
            AB-CDE-999
            όπου:
            
                        1.
                     
                     
                        “ΑΒ” είναι ο κωδικός ISO, που αναφέρεται στο άρθρο 58 παράγραφος 1 στοιχείο α), για τη χώρα στην οποία διενεργούνται οι έλεγχοι, και
                     
                  
                        2.
                     
                     
                        “ΓΔΕ” είναι όρος με τρία γράμματα τα οποία καθορίζει η Επιτροπή ή κάθε κράτος μέλος, όπως “bio” ή “öko” ή “org” ή “eko” που προσδιορίζουν τον δεσμό με τη βιολογική μέθοδο παραγωγής που αναφέρεται στο άρθρο 58 παράγραφος 1 στοιχείο β), και
                     
                  
                        3.
                     
                     
                        “999” είναι ο αριθμός αναφοράς, με τρία ψηφία κατ’ ανώτατο όριο που, σύμφωνα με το άρθρο 58 παράγραφος 1 στοιχείο γ), αποδίδεται από:
                        
                                    α)
                                 
                                 
                                    την αρμόδια αρχή κάθε κράτους μέλους στις αρχές ή στους φορείς ελέγχου στους οποίους έχει αναθέσει καθήκοντα ελέγχου σύμφωνα με το άρθρο 27 του κανονισμού (ΕΚ) αριθ. 834/2007·
                                 
                              
                                    β)
                                 
                                 
                                    την Επιτροπή:
                                    
                                                i)
                                             
                                             
                                                στις αρχές ή στους φορείς ελέγχου που αναφέρονται στο άρθρο 3 παράγραφος 2 στοιχείο α) του κανονισμού (ΕΚ) αριθ. 1235/2008 (1) και περιλαμβάνονται στο παράρτημα Ι του εν λόγω κανονισμού·
                                             
                                          
                                                ii)
                                             
                                             
                                                στις αρμόδιες αρχές ή στους φορείς ελέγχου των τρίτων χωρών που αναφέρονται στο άρθρο 7 παράγραφος 2 στοιχείο στ) του κανονισμού (ΕΚ) αριθ. 1235/2008 και περιλαμβάνονται στο παράρτημα Ι του εν λόγω κανονισμού·
                                             
                                          
                                                iii)
                                             
                                             
                                                στις αρχές ή στους φορείς ελέγχου που αναφέρονται στο άρθρο 10 παράγραφος 2 στοιχείο α) του κανονισμού (ΕΚ) αριθ. 1235/2008 και περιλαμβάνονται στο παράρτημα IV του εν λόγω κανονισμού·
                                             
                                          
                              
                                    γ)
                                 
                                 
                                    την αρμόδια αρχή κάθε κράτους μέλους στην αρχή ή στον φορέα ελέγχου που εγκρίνεται, έως τις 31 Δεκεμβρίου 2012, για την έκδοση του πιστοποιητικού ελέγχου σύμφωνα με το άρθρο 19 παράγραφος 1 τέταρτο εδάφιο του κανονισμού (ΕΚ) αριθ. 1235/2008 (άδειες εισαγωγής), ύστερα από πρόταση της Επιτροπής.
                                 
                              
                  Η Επιτροπή δημοσιεύει τους κωδικούς με κάθε κατάλληλο τεχνικό μέσο, συμπεριλαμβανομένου του Διαδικτύου.
         
      
      
         (1)  ΕΕ L 334 της 12.12.2008, σ. 25.»